
Az 5-6 éves óvodás gyermekek óvodaképe egy vizsgálat alapján

Kulcsszavak: óvoda;kisgyermek;elégedettség;attitűd;szóbeli kikérdezés
A dolgozat elméleti hátterét a nemzetközi (pl. Martinsen, 2015; Pyle és Alaca, 2018; Merewether, 2015) és a hazai (pl. Vargáné Szabó, 2000; Golyán, 2019) koragyermekkori kutatások adják, amelyek rávilágítanak a gyermeki gondolkodás megismerésének fontosságára. A kutatási irányok között megtaláljuk a gyermeki elégedettség és attitűd mérésére irányuló vizsgálatokat, amelyekhez jelen kismintás empirikus munkánk kapcsolódik. A hazai kutatásokban az óvodás gyermekek óvodával való elégedettségének és attitűdjének többszempontú vizsgálata még kevésbé kutatott téma. Ez adja témánk újszerűségét.
Kutatásunk célja az 5-6 éves óvodás gyermekek óvodaképének feltárása volt. Vizsgáltuk a középső- és nagycsoportos óvodás gyerekek ideális óvodáról alkotott gondolatait a hétköznapokban átélt szociális és pszichés tapasztalataik alapján. Arra a kérdésre kerestük a választ, hogy milyennek látják a vizsgálatban részt vevő kisgyermekek az óvodájukat, hogy érzik ott magukat, illetve hogyan gondolkodnak a jó óvoda „kritériumairól”.
Kutatási módszerünk kiválasztásánál figyeltünk arra, hogy olyan módszert válasszunk, amelyik igazodik a kisgyermekek életkori sajátosságaihoz. Módszerként félig strukturált interjút alkalmaztunk. Rövid beszélgetést kezdeményeztünk előre kidolgozott szempontok alapján, amelyet 35 középső- és nagycsoportos gyermekkel végeztünk el. Az interjúkat játékos környezetben, digitális eszközök és emoji-skálák használatával készítettük el. Kérdéseink a csoportszobák, udvari játékok, foglalkozások, valamint a gyermekek társas kapcsolatai és óvodapedagógusokkal való interakciói köré épültek.
Eredményeink azt mutatják, hogy a vizsgálatban részt vevő óvodáskorú gyerekeknek vannak elvárásaik a saját óvodájukat illetően. Kedvelik a változatos, kreatív tevékenységeket, és fontos számukra a barátságos, támogató légkör. A megkérdezett gyerekek elégedettek a saját óvodájukban folyó nevelés történéseivel és az őket körülvevő környezettel, az óvodában folyó pedagógiai tevékenységekkel. Az ideális óvodát színes, játékos, varázslatos helyként képzelik el. Elképzeléseikben még keveredik a képzelet és a valóság.
Meglátásunk szerint, a gyermekek nézőpontjának megismerése hozzájárulhat az életkori sajátosságaik mélyebb megértéséhez. Kutatásunk eredményei alapot nyújthatnak a gyermeki szükségletek figyelembevételével történő óvodai nevelőmunka tudatosabb végzéséhez.




